text: Un total de 15 destinacions de la província es posicionen en la Xarxa de Destinacions Turístiques Intel•ligents de la CV - Nou Horta
  Divendres, 22 Mai 2020 12:56	Escrit per Redacció Publicat en València Vist 154 vegades
  El Salto de Chella. Foto M.Canal Navarrés
  Un total de 15 destinacions turístiques de la província de València s'han posicionat ja en l'aposta pel nou model de turisme que suposa la integració en la Xarxa de Destinacions Turístiques Intel·ligents de la Comunitat Valenciana (Xarxa DTI-CV), integrada també pel Patronat de Turisme de València.
  A més, de les destinacions provincials Cullera i la Mancomunitat de la Canal de Navarrés acaben de fer el salt a la Xarxa DTI nacional, tal com acaba de fer públic el Ministeri de Turisme, en la qual només es trobava la ciutat de València fins hui, la qual cosa implica un "important salt qualitatiu en el sector per a aquestes localitats, que consoliden el seu esforç per posicionar-se entre les millors destinacions nacionals", ha valorat el diputat de Turisme i també alcalde de Cullera, Jordi Mayor.
  Els tres integrants valencians de la xarxa nacional s'uneixen en la Xarxa DTI-CV a Gandia (tots en fase 3), Alzira, Andilla, Ayora, Camporrobles, Canet d'En Berenguer, Chelva, el Consorci de la Ribera, la Mancomunitat de la Safor, Requena, Riba-roja de Túria i Tavernes de la Valldigna (en fase 1), amb l'objectiu d'aconseguir la distinció de destinacions turístiques intel·ligents en tots dos nivells.
  El diputat de Turisme ha destacat el benefici que comporta el creixement d'adhesions de destinacions, empreses i entitats a la Xarxa DTI-CV per al sector turístic en tota la província, "perquè suposa situar l'oferta turística valenciana a l'avantguarda del nou model turístic que demanda la societat, que conjumina una gestió centrada en la governança, la innovació, l'accessibilitat i la sostenibilitat", alhora que ha animat a iniciar aquest camí i treballar la seua planificació turística amb visió de futur a aquells agents que encara no ho han fet.
  "Connecta València"
  El Patronat Provincial de Turisme de València, a través de la seua marca València Turisme, forma part de la Xarxa DTI-CV, impulsada des de Turisme Comunitat Valenciana a través de l'INVATTUR (Institut Valencià de TecnologiesTurístiques).
  València Turisme s'ha integrat en la Xarxa DTI-CV des del programa impulsat per la Diputació de València "Connecta València", que va resultar beneficiari de la convocatòria "Destinacions Turístiques Intel·ligents" de Red.es, dotat amb 5,7 milions d'euros i dissenyat per un equip tècnic interdisciplinari de les àrees de Modernització, Turisme i Medi Ambient de la Diputació per a optimitzar la gestió turística i mediambiental i fer de les comarques valencianes un "Territori Intel·ligent i Sostenible".
  "És moment de cercar noves vies de desenvolupament i oportunitats en el turisme, més encara en la difícil conjuntura actual que travessa el sector, i aprofitar totes les sinergies possibles per a reformular el model en el qual es basa el nostre turisme, en benefici del seu futur dins d'una gran i molt competitiva oferta global", ha insistit Jordi Mayor.
  Modificat el Divendres, 22 Mai 2020 12:57
  Més en esta categoria: « Els municipis valencians de menys de 15.000 habitants reben 19,5 milions d'euros de la Diputació per a atenció social	La Policia Nacional repartix material sanitari donat per una farmàcia de València per a residències de persones majors »